Nicklas Bendtner er for første gang i cirka halvanden måned med i Wolfsburgs startopstilling.

Det sker, når den tyske fodboldklub lørdag klokken 18.30 tager imod Bayer Leverkusen i Bundesligaen.

Nicklas Bendtner var senest i Wolfsburgs startopstilling, da han den 19. september spillede de første 70 minutter i 2-0-sejren hjemme over Hertha Berlin.

Ved den lejlighed blev han afløst af hollænderen Bas Dost, der kom ind og scorede begge mål.

Netop Bas Dost, der er Wolfsburgs topscorer med seks ligamål, sidder på bænken fra start mod Leverkusen.

Bendtner har fået begrænset spilletid siden kampen mod Hertha Berlin, og i flere kampe var han helt ude af Wolfsburg-truppen.

Han har blot scoret et enkelt mål for klubben i Bundesligaen i sæsonen.

Landsholdsangriberens vej tilbage til Wolfsburgs startopstilling er blevet hjulpet af, at Max Kruse er blevet skadet.

Danmarks landstræner, Morten Olsen, vil utvivlsomt håbe, at Nicklas Bendtner griber chancen mod Leverkusen.

Danmark skal den 14. og 17. november møde Sverige i to playoffkampe om at komme med til EM-slutrunden i Frankrig næste år.

Her kan en Nicklas Bendtner i topform blive afgørende i forhold til, om det skal lykkes for Danmark at indløse en EM-billet.